Aga tuleviku raadio- ning teleprogrammid hakkavad praegusist mitmes osas erinema. Esiteks ei levi nad tavaliselt mööda eetrit (mis on juba praegugi suures osas mitmesuguste programmidega reostatud), vaid mööda kaableid. Televisioon ja raadio muutuvad interaktiivseks - mitte ainult vaatajad-kuulajad ei saa vastu võtta keskusest edastatavat saadet, vaid saavad tihti ka ise selles osaleda: saata arvamusi, osaleda millegi hindamisel või teha muud taolist, mille tulemus jõuab raadio- või telejaama tänu infovõrgule hetkeliselt. Näiteks saab nii korraldada edetabelisaateid, kus iga vaataja annab esitatavatele muusikapaladele hinde, telestuudios on aga hindajate arv ja keskmine hinne pidevalt teada. Selline tulevikutelevisioon hakkab suures osas sarnanema interaktiivsete WWW lehekülgedega, kus külastaja saab teatud lahtrite ning nupukeste abil ka ise infot lisada, mitte ainult seda vastu võtta ja lugeda.